***Význam zdieľania v zmysle interpretácie***

Slovo zdieľanie definujú náučné slovníky rôznymi spôsobmi. Niektoré hovoria o výmene informácií či dát medzi odosielateľom či prijímateľom, prípadne ho definujú ako vlastnenie rovnakého alebo opačného názoru, pocitov, vlastností či skúseností ako má niekto iný. Pojem interpretácie zase môžeme definovať ako isté vysvetlenie alebo spôsob nahliadania na veci, javy či skutočnosti, ktorý je pre druhých zrozumiteľnejší a ľahšie pochopiteľnejší. V súvislosti s relevanciou v interpretácií sme zistili, že tieto výsledné podoby interpretácií sú pre nás skôr subjektívne, a teda ide skôr o jednostranný pohľad určitej osoby či skupiny ľudí na danú problematiku. Ako však môžeme vytvoriť čo najobjektívnejšiu interpretáciu?

Jedným z často vykonávaním spôsobov je kolektívne rozhodnutie, kedy sa skupina ľudí zhodne na jednotnej forme interpretácie, pričom sa snažia využiť čo najkvalitnejšie zdroje pri jej vytváraní. Táto interpretácia však opäť poskytuje prijímateľovi len jediný pohľad na vec, ktorý bol prijatý skupinou ľudí po často náročnej a zdĺhavej diskusií, presýtenej na argumenty. A teda ani táto cesta neponúka recipientovi aj ostatné spôsoby výkladu. Podľa môjho názoru medzi najvhodnejšie metódy, pri ktorých môže viacero ľudí zdieľať spoločné či rozdielne pohľady na danú tému, môžeme zaradiť besedy, diskusie či aktívne skupinové hry. Človek sa tu môže stretnúť s viacerými ľuďmi s iným zázemím, príbehom či názormi. Je to ideálne prostredie, kde môže dochádzať k dialógu medzi nimi. Navzájom môžu zdieľať svoje pohľady na danú tému, ktoré podporujú argumentmi či dôkazmi.

V čom je však význam takéhoto zdieľania názorov? Ako som už vyššie zmienila, každý človek môže mať iný pohľad či postoj k rôznym témam. Je pre ňho však užitočné stretnúť sa s ľuďmi s odlišnými interpretáciami na danú problematiku. Vďaka tomu sa môže buď utvrdiť vo svojom názore, alebo môže rozmýšľať o danej veci v iných rovinách. Často môže týmto spôsobom zistiť, že jeho interpretácia bola nesprávna, a teda sa musí od nej odkloniť a nájsť si inú, „správnejšiu“. Človek rovnako môže vďaka zdieľaniu či už spoločných alebo rozdielnych pohľadov premýšľať o téme v iných sférach než rozmýšľal predtým, ba môže brať do úvahy iné faktory či určujúce prvky, ktoré boli dosiaľ v jeho interpretácií v pozadí. Taktiež môže nachádzať nové relevantnejšie zdroje k problematike, vďaka čomu sa mu môže zaužívaná predstava pretvoriť. Týmto spôsobom si človek rovnako môže precvičiť aj svoje argumentačné schopnosti či pravdivosť a relevantnosť jeho argumentov. Žijeme totiž v dobe, kedy je práve táto skutočnosť pre človeka dôležitá, pretože často býva jeho interpretácia skreslená nevedomosťou alebo zlou orientáciou v kvalitných zdrojoch či prameňoch. Preto osobne považujem zdieľanie spoločných či rozdielnych pohľadov na vec za dôležitý stavebný kameň k dosiahnutiu efektívnej interpretácie.